b'\n_START_ARTICLE_\nHenric de Franconia\n_START_PARAGRAPH_\nHenric (d. 886), membru al Casei de Babenberg, figureaz\xc4\x83 \xc3\xaen texte fie ca conte sau markgraf de Saxonia, fie ca duce de Franconia._NEWLINE_Henric era unul dintre fiii contelui Poppo de Grapfeld, unul dintre primii membri ai Casei de Babenberg. El a fost unul dintre cei mai importan\xc8\x9bi generali din Francia r\xc4\x83s\xc4\x83ritean\xc4\x83 \xc3\xaen timpul domniei \xc3\xaemp\xc4\x83ratului Carol cel Gras._NEWLINE_Henric a fost seniorul cel mai vechi al castelului Babenberg, de pe malul r\xc3\xa2ului Main, construit \xc3\xaen zona viitorului ora\xc8\x99 Bamberg. El s-a bucurat de favorurile lui Carol cel Gras, fiind m\xc3\xa2na dreapt\xc4\x83 a acestuia \xc3\xaen Germania. El a condus un atac surpriz\xc4\x83 asupra vikingilor anterior asediului de la Assalt, \xc3\xaens\xc4\x83 nu a ob\xc8\x9binut efectul scontat. Atunci c\xc3\xa2nd, \xc3\xaen 885, Carol i-a convocat pe ducii Ugo de Alsacia \xc8\x99i Godfrid de Frizia, la curtea de la Lobith, Henric a fost cel care i-a arestat, execut\xc3\xa2ndu-l pe Godfrid \xc8\x99i \xc3\xaenchiz\xc3\xa2ndu-l pe Ugo la ordinele lui Carol._NEWLINE_\xc3\x8en 884, c\xc3\xa2nd Carol cel Gras a dob\xc3\xa2ndit tronul din Francia occidental\xc4\x83, el l-a trimis pe Henric acolo pentru a men\xc8\x9bine controlul asupra M\xc4\x83rcilor de Neustria \xc3\xaempotriva invadatorilor vikingi. \xc3\x8en 886, el a fost trimis pentru a acorda sprijin Parisului asediat de normanzi. Henric nu a stat mult\xc4\x83 vreme \xc3\xaen zon\xc4\x83, \xc3\xaens\xc4\x83 a revenit acolo anul urm\xc4\x83tor, al\xc4\x83turi de Carol cel Gras. Cu toate acestea, el a murit \xc3\xaentr-o confruntare cu vikingii pe c\xc3\xa2nd se afla pe drum.'